Η κυβερνητική σύσκεψη που πραγματοποιήθηκε στο Μέγαρο Μαξίμου πήρε αποφάσεις με τις οποίες όπως υποστηρίζει η κυβέρνηση θα δοθεί μόνιμη λύση στην ακτοπλοϊκή σύνδεση μεταξύ Αλεξανδρούπολης και Σαμοθράκης. Τα μέτρα αυτά, όπως ανακοινώθηκαν από τον κυβερνητικό εκπρόσωπο Στέλιο Πέτσα περιλαμβάνουν:

Εξασφάλιση της απρόσκοπτης τακτικής ακτοπλοϊκής σύνδεσης του νησιού με την Αλεξανδρούπολη, μέχρι 31/10/2019, οπότε και λήγει η παρούσα σύμβαση.

Βελτιστοποίηση του πλαισίου προκήρυξης για τις συμβάσεις που αφορούν στις άγονες γραμμές με καλύτερα πλοία, συμπεριλαμβανομένης της δυνατότητας πλοίου αντικατάστασης.

Άμεση έναρξη, ύστερα από πολλά χρόνια, των εργασιών καθαρισμού και αποκατάστασης των λιμένων Καμαριώτισσας και Θερμών. Ήδη από σήμερα διατέθηκαν για το σκοπό αυτό, τα πρώτα κονδύλια από το Υπουργείο Ναυτιλίας και Νησιωτικής Πολιτικής προς τον Οργανισμό Λιμένος Αλεξανδρούπολης. Επιπλέον επιταχύνονται τα έργα εκσυγχρονισμού και αναβάθμισης των λιμένων του νησιού.

Προσθήκη κονδυλίων ύψους 4,5 εκατ. ευρώ για αντιπλημμυρικά έργα που είχαν εξαγγελθεί μετά τις καταστροφές του Σεπτεμβρίου του 2017, αλλά δεν υλοποιήθηκαν από την προηγούμενη κυβέρνηση, στα έργα συντήρησης οδικού δικτύου, ύψους 3,5 εκατ. ευρώ που ήδη υλοποιούνται από την Περιφέρεια Ανατολικής Μακεδονίας και Θράκης.

Ενίσχυση της τουριστικής κίνησης στο νησί με άμεση ενέργεια, την προσέλκυση Ρουμάνων τουριστών από τη Ρουμανία (που αποτελούν περίπου το 1/3 των επισκεπτών), κατόπιν συνεννόησης του Υπουργείου Τουρισμού με το γραφείο του ΕΟΤ στη Ρουμανία και μεσοπρόθεσμα, με τη δρομολόγηση νέας ακτοπλοϊκής γραμμής, Σαμοθράκης – Αλεξανδρούπολης – Λήμνου.

ΠΕΝΕΝ: Ο αποκλεισμός στην ακτοπλοϊκή σύνδεση της Σαμοθράκης δείχνει την αποτυχία της ιδιωτικής πρωτοβουλίας στην Ακτοπλοΐα

«Σχετικά με το πρόβλημα που παρουσιάστηκε στην ακτοπλοϊκή σύνδεση της Σαμοθράκης διαπιστώθηκε για πολλοστή φορά το σαθρό οικοδόμημα πάνω στο οποίο στηρίζεται το μοντέλο της ιδιωτικής πρωτοβουλίας στις ακτοπλοϊκές μας συγκοινωνίες» τονίζει σε ανακοίνωσή της η Πανελλήνια Ένωση Ναυτεργατών Εμπορικού Ναυτικού, προσθέτοντας ότι «το ίδιο πρόβλημα βίωσαν τα προηγούμενα χρόνια οι νησιώτες σε Λήμνο, Ικαρία, Σάμο, Μυτιλήνη, Κύθηρα και πολλά ακόμη νησιά στα οποία παρά τις γενναίες και παχυλές κρατικές επιδοτήσεις στους εφοπλιστές, τα προβληματικά πλοία τους που εξυπηρετούν τα λεγόμενα άγονα νησιά εξακολουθούν να αποτελούν μόνιμη πληγή η οποία δεν πρόκειται να ξεπεραστεί στο πλαίσιο των ασκουμένων πολιτικών στη νησιωτική και ναυτιλιακή πολιτική».

Στον εισαγγελέα ο φάκελος με τα «ΣΑΟΣ» και «ΣΑΟΝΗΣΟΣ»

Να σημειωθεί ότι το πρωί οι λιμενικές αρχές παρέδωσαν φάκελο σχετικά με τη μη εκτέλεση των δρομολογίων από τα πλοία «ΣΑΟΣ» και «ΣΑΟΝΗΣΟΣ», στον Εισαγγελέα Πρωτοδικών Αλεξανδρούπολης, ο οποίος αναμένεται να διενεργήσει προανάκριση. Όπως μεταδίδει το ΑΠΕ – ΜΠΕ οι υπεύθυνοι της πλοιοκτήτριας εταιρείας έχουν κληθεί για ακρόαση από τον υπουργό Ναυτιλίας και νησιωτικής Πολιτικής, Ι. Πλακιωτάκη.

«Φιάσκο» και «επικοινωνιακά παιχνίδια» καταγγέλλει ο ΣΥΡΙΖΑ για τη Σαμοθράκη

«Με κινήσεις επικοινωνιακού χαρακτήρα η κυβέρνηση επιχειρεί επί ημερών να δικαιολογήσει την ολιγωρία, την προχειρότητα και την ανικανότητα του επιτελικού κράτους του κ. Μητσοτάκη, που οδήγησαν στο δεκαήμερο αποκλεισμό της Σαμοθράκης» αναφέρει ο ΣΥΡΙΖΑ, σχολιάζοντας τις κυβερνητικές ανακοινώσεις για τις «μόνιμες λύσεις» σχετικά με την ακτοπλοϊκή σύνδεση του νησιού.